На основу члана 32. Закона о локалној самоуправи („Службени гласник РС“, број 129/2007), члана 3. став 1. тачка 11. и члана 22. Одлуке о општинском већу општине Гаџин Хан („Службени лист града Ниша“, број 83/2008),

Општинско веће општине Гаџин Хан на 122. седници одржаној дана 31. децембра 2015.године , донело је

ПРАВИЛНИК

О КАТЕГОРИЈАМА ОСОБА СА ИНВАЛИДИТЕТОМ

КОЈЕ МОГУ ДА КОРИСТЕ ПОСЕБНО ОБЕЛЕЖЕНА ПАРКИНГ МЕСТА

ЗА ВОЗИЛА ОСОБА СА ИНВАЛИДИТЕТОМ НА ЈАВНИМ ПАРКИРАЛИШТИМА

НА ТЕРИТОРИЈИ ОПШТИНЕ ГАЏИН ХАН

Члан 1

Овим Правилником утврђују се категорије особа са инвалидитетом које могу бесплатно користити посебно обележена паркинг места за возила особа са инвалидитетом на јавним паркиралиштима на територији општине Гаџин Хан и одређују услови и начин коришћења посебно обележених паркинг места за возила особа са инвалидитетом.

Члан 2

Посебно обележена паркинг места за возила особа са инвалидитетом на јавним паркиралиштима на територији општине Гаџин Хан, под условом да имају пребивалиште на територији општине и да су власници возила са регистарском ознаком NI, могу користити:

• војни инвалиди и цивилни инвалиди рата од I - IV групе, као и V и VI група инвалидности који имају оштећење доњих екстремитета и остварују право на ортопедски додатак;

• лица којима је по прописима пензијског и инвалидског осигурања утврђено телесно оштећење од 70% до 100%;

• слепа лица са 90% и 100% оштећења вида;

• лица умерено, теже, тешко и вишеструко ометена у менталном развоју, лица оболела од аутизма и лица са Дауновим синдромом;

• лица оболела од дистрофије или сродних мишићних и неуромишићних обољења;

• лица оболела од параплегије и квадриплегије, церебралне и дечије парализе и мултипле склерозе;

• лица на хемодијализи.

Посебно обележена паркинг места за возила особа са инвалидитетом на јавним паркиралиштима на територији општине Гаџин Хан могу користити и избеглице и интерно расељена лица са територије Косова и Метохије уколико припадају некој од категорија лица из претходног става, под условом да имају боравиште на територији општине Гаџин Хан најмање годину дана пре подношења захтева.

Члан 3

Посебно обележена паркинг места за возила особа са инвалидитетом бесплатно могу да користе и инвалидске установе, организације и удружења за једно возило чији су власници, са регистарском ознаком NI.

Члан 4

Особе са инвалидитетом, власници возила, уз захтев за коришћење посебно обележених паркинг места за возила особа са инвалидитетом подносе и:

• фотокопију решења о групи инвалидитета и праву на ортопедски додатак,

• фотокопију решења о степену телесног оштећења, односно одговарајућу медицинску документацију,

• фотокопију личне карте,

• фотокопију саобраћајне дозволе,

• једну фотографију величине 2,5x3,5 цм.

Захтев за коришћење посебно обележених паркинг места за малолетну особу са инвалидитетом може поднети родитељ, односно старатељ.

Уз захтев из претходног става, родитељ односно старатељ, поред документације из става 1. овог члана, подноси и извод из матичне књиге рођених за малолетну особу са инвалидитетом, односно акт надлежног органа којим је одређен старатељ.

Избеглице и интерно расељена лица са територије Косова и Метохије из члана 2. став 2, уз захтев за коришћење посебно обележених паркинг места за возила особа са инвалидитетом, уз сву потребну документацију из овог члана, подносе и фотокопију избегличке легитимације (за избеглице) односно фотокопију легитимације интерно расељеног лица и уверење Полицијске управе о боравишту на територији општине Гаџин Хан (за интерно расељена лица).

Члан 5

Уколико особа са инвалидитетом, односно малолетна особа са инвалидитетом, није власник возила, може му се одобрити коришћење посебно обележених паркинг места за возила особа са инвалидитетом само за једно возило чији је власник члан породице особе са инвалидитетом које он означи у овереној писаној изјави коју прилаже.

Породицом, у смислу овог Правилника, сматрају се брачни и ванбрачни другови, деца (брачна, ванбрачна, усвојена и узета на издржавање) и сродници, у правој линији, а у побочној до другог степена сродства, под условом да живе у заједничком домаћинству, а у складу са Законом о социјалној заштити.

Члан 6

О захтеву за коришћење посебно обележених паркинг места за возила особа са инвалидитетом решењем одлучује Општинскауправа општине Гаџин Хан.

Решење којим се одобрава коришћење посебно обележених паркинг места за возила особа са инвалидитетом важи до краја календарске године у којој је поднет захтев.

Уз решење којим се одобрава коришћење посебно обележених паркинг места за возила особа са инвалидитетом издаје се и паркинг карта.

Паркинг карта је заштићена холограмом, обавезно се истиче у горњем десном углу предњег ветробранског стакла с унутрашње стране возила и садржи:

1. назив паркинг карта за особе са инвалидитетом

2. симбол којим се означавају возила инвалида и скраћеницу СРБ

3. серијски број

4. информацију о текућој календарској години за коју паркинг карта важи

5. место за фотографију

6. име, презиме и потпис особе са инвалидитетом на полеђини паркинг карте.

Члан 7

Против решења којим се одлучује о коришћењу посебно обележених паркинг места за возила особа са инвалидитетом може се изјавити жалба Општинском већу, општине Гаџин Хан у року од 15 дана од дана пријема решења.

Члан 8

Овај Правилник ступа на снагу наредног дана од дана објављивања у "Службеном листу Града Ниша"

Број: 06-647/15-III

У Гаџином Хану дана 31. децембра 2015.године

ОПШТИНСКО ВЕЋЕ ОПШТИНЕ ГАЏИН ХАН

Истакнуто на огласној табли 05.01.2016.год.

 ПРЕДСЕДНИК

 Саша Ђорђевић